钦定古今图书集成/明伦汇编/氏族典/第098卷 > 《凌迪知万姓统谱》 > 屠隆
## 钦定古今图书集成/明伦汇编/氏族典/第098卷 > 《凌迪知万姓统谱》 > 屠隆

按《明外史屠隆传》：“隆字长卿，鄞人。生有异才，学诗于
沈明臣，落笔数千言立就，名大噪。举万历五年进士，
除颍上知县，调繁青浦。饮酒赋诗，以仙令自许。然于
吏事不废，士民皆爱戴之。迁礼部主事。西宁侯宋世
恩兄事隆，宴游甚欢。刑部主事俞显卿者，险人也，尝
为隆所诋，心恨之，讦隆与世恩淫纵。隆等上疏自理”，
并列“显卿挟仇诬陷”状，所司乃两黜之。隆归，道青浦，
父老为敛田千亩，请徙居，隆不许。欢饮三日，谢归。隆
束发名高，睥睨一世。壮年被放，益纵诗酒。